ཅི་བྱ་བརྟོལ་མེད་ཀྱི་སྐབས་དེར།རྒན་མོ་དེས་མགོ་དཔོན་ལ།ད་ཏོག་ཙམ་རིང་སྒུག་རོགས་གནང་།ངས་ཤ་སྐལ་ད་ལྟ་རང་འཁྱེར་ཡོང་།ཟེར་ནས་ཕྱགས་མ་ཞིག་ལ་ཞོན་ཏེ་ཕྱིན།གང་ཙམ་རྗེས་མི་རྒྱགས་པ་ཆེན་པོ་ཞིག་རྡིག་སྒྲ་དང་བཅས་ཁོང་ཚོའི་མདུན་དེར་གཡུག་བྱུང་བས།ཤ་ལ་དགའ་བ་ཚོས་ཤ་དང་།རུས་ལ་དགའ་བ་ཚོས་རུས་པ།ཁྲག་ལ་དགའ་བ་ཚོས་ཁྲགརྐང་ལ་དགའ་བ་ཚོས་རྐང་སོགས་རང་རང་གི་འདོད་པ་ལྟར་ལོངས་སུ་སྤྱད་པ་དང་།གློ་སྙིང་སོགས་ལུས་ཀྱི་ཆ་ཤས་གལ་ཆེན་དང་ཞིམ་པ་རྣམས་མགོ་གཙོ་རྒན་མོ་ཆང་རྫ་ཞོན་མཁན་དེས་རང་གི་ཐོབ་ཐང་ཡིན་པ་ལྟར་ལོངས་སུ་སྤྱད།ཤ་ཁྲག་ལ་རྔམ་པའི་གསོན་འདྲེ་དང་ཤི་འདྲེ་དེ་ཚོ་ནི།ཁ་དང་ལག་པ་ཁྲག་གིས་འཚོས་ཤིང་།ཁ་དང་གྲོད་པ་ནས་མེ་འབར་བ།གཅིག་གིས་གཅིག་གི་ཟ་འཕྲོ་འཕྲོག་རེས་ཀྱིས་འཛིང་བ་ན།གཅིག་གིས་གཅིག་ལ་སོ་འདེབས་པར་བྱེད་པ་སོགས་འཇིགས་སུ་རུང་བའི་སྣང་ཚུལ་དེར།དགེ་ཕྲུག་དེ་ཧ་ཅང་འཇིགས་སྐྲག་བྱུང་ནའང་།སྡུག་རུས་བྱས་ནས་བསྡད།གང་འཚམ་གྱི་རྗེས་ལ།ཚང་མ་རང་རང་སར་ལོག་པ་དང་།བཙུན་ཆུང་དེ་ཡང་གསོན་འདྲེ་མོའི་ཆང་རྫ་ཆག་ལ་ཁད་པ་དེའི་ནང་ནས་སྲོག་མགོ་ཐོན་ཙམ་བྱུང་།